
		
			[image: Cover of Den umulige formuen, Torsdagsmordklubben 5 by Richard Osman]
		

	
		
			[image: ]

			Oversatt av Eli-Ann Tandberg, MNO

			[image: ]

			Originalens tittel: The Impossible Fortune

			Første gang utgitt i Storbritannia av Viking,
et imprint i Penguin Books, 
en avdeling i Penguin Random House., Ltd., London

			Copyright © Richard Osman, 2025

			Norsk utgave © Gursli Berg Forlag, 2025
www.gursliberg.no 

			Oversatt av Eli-Ann Tandberg, MNO

			Materialet i denne utgivelsen er vernet etter åndsverkloven. 
Det er derfor ikke tillatt å kopiere, avfotografere eller på annen 
måte gjengi eller overføre hele eller deler av utgivelsens innhold 
uten at det er hjemlet i lov, eller følger av avtale med Kopinor. 
Enhver bruk av hele eller deler av utgivelsen som innmating eller som treningskorpus i generative modeller som kan skape tekst, bilder, film, lyd eller annet innhold og uttrykk, er ikke tillatt uten særskilt avtale med rettighetshaverne. Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

			Omslagsdesign: Björk Bjarkadottir

			Tilrettelagt for ebok av eBokNorden as

			ISBN 978-82-8432-080-9 (ePub)

			ISBN 978-82-8432-078-6 (trykk)

			Til Mat og Anissa 

			De lærer deg å lage bomber på internett. Hvis du vet hvor du skal lete. 

			De viser deg hva du skal kjøpe, hvor du får kjøpt det. Hvordan du setter sammen hele greia. Det finnes til og med videoer. Menn i baklava med skrutrekker. Som lodder metalltråder på ryddige arbeidsbenker i murgarasjer. 

			Risikoen nevner de knapt, men den sier seg vel selv. Ingen trenger å få inn med teskjeer at man skal være forsiktig med sprengstoff? Det er ikke nødvendig å si «Ikke prøv dette hjemme»? 

			Det finnes bruksanvisninger for store bomber, små bomber, spikerbomber, kjemiske bomber, alle de bombene du kunne tenke deg å lage. 

			Liten til middels stor var det riktige valget her. Stabil nok til å kunne fraktes rundt, kraftig nok til å kunne drepe. 

			Til sjuende og sist var det enkleste å gå inn på et av nettstedene som gjør hele jobben for deg. Skreddersyr bomben etter dine spesifikasjoner, leverer den, hjelper deg til og med å plassere den, om du skulle trenge det. Akkurat dette selskapet hadde fått veldig gode kritikker. De garanterte til og med pengene tilbake hvis bomben ikke gikk av. De heter «Smell eller skrell». 

			Billig er det ikke, med ekspertisen, produksjonskostnadene, leveringen og ikke minst diskresjonen, som er det dyreste av alt sammen. Om du lurer på den nøyaktige prisen på et menneskeliv, ligger den på rundt tjuesju tusen pund. Så er det da også uten skatt eller merverdiavgift. Av åpenbare grunner. 

			Men det er verdt ekstrakostnadene. Når bomben til slutt smeller, er ikke penger problemet lenger, ikke sant? 

			Det handler selvfølgelig ikke bare om penger. På en måte er det helt motsatt. 

			Ok, ingen tid å miste. 

			Klokken tikker, og ikke bare den. 

			Joyce

			Jeg vet det er en stund siden jeg har skrevet. Beklager så mye. 

			Du har sikkert lurt på hvor det ble av meg? Trodde du kanskje at jeg hadde stukket av til Bahamas med en politihundefører? Det drømte jeg faktisk forleden natt. Så våknet jeg fordi Alan bjeffet på et ekorn han hadde sett utenfor vinduet. 

			Jeg har bare hatt det så travelt med bryllupet at jeg ikke har hatt tid til å tenke. Det har vært som en virvelvind. 

			Først var det blomsterbinderen, så var det kaken – hvordan kan en kake være så dyr? Det er jo bare egg og sukker og litt margarin, ikke sant? Jeg vet den er pyntet, men likevel. Så var det kjolen, den delen var ganske gøy, alle sammen drakk Buck’s fizz. Jeg har til og med vært i en neglesalong – jeg har selvfølgelig sett neglesalonger før, men jeg har aldri turt å gå inn. De var veldig greie der, og det kan hende jeg går tilbake hvis det er flere som skal gifte seg. 

			I morgen er dagen. Et torsdagsbryllup? Jeg vet det. Hva er det med oss og torsdager? 

			Men det er jo ikke hver dag ens eneste barn gifter seg. Noen av de som bor her, har til og med barnebarn som gifter seg, men Joanna tok seg god tid, og jeg tror kanskje det var til det beste. Selv om jeg muligens har sagt noe annet opp gjennom årene. Tenk at hun på denne tiden i fjor fortsatt var sammen med fotballformannen? 

			Før Paul. 

			Joanna og Paul traff hverandre på nettet. Folk – eller Ron, da – sier ofte at jeg burde prøve nettdating, men jeg bekymrer meg for at alle bare vil være ute etter kredittkort­opplysningene mine. Ibrahim sa at jeg aldri må fortelle folk i parken hva Alan heter, for de kan bruke opplysningen til å stjele passordet mitt. Jeg sa at jeg ikke bruker navnet til Alan i noen av passordene mine, men han insisterte. Så hvis folk spør meg hva Alan heter, sier jeg Joyce. Og hvis de så spør meg hva jeg heter, tar jeg høflig farvel. 

			Jeg nevnte blomsterbinderen og kaken og kjolen og så videre, men jeg nevnte ikke at Joanna og jeg har kranglet om alt sammen, i tillegg til massevis av andre ting. For eksempel skal det ikke være noen salmer, bare «Backstreet Boys». Det gikk så langt at jeg var nødt til å si: «Hvis du ikke vil at jeg skal hjelpe til, får du bare si det», og Joanna sa: «Jeg vil ikke at du skal hjelpe til, mamma», og da begynte jeg å gråte, noe som fikk Joanna til å gråte, og hun sa at selvfølgelig ville hun at jeg skulle hjelpe til, og jeg sa at jeg vet jeg blander meg, jeg vet det, og stakkars Ibrahim kom inn mens alt sammen sto på, og så rygget han langsomt ut igjen. Jeg har sagt det før, Ibrahim er ikke dum, bortsett fra når det kommer til hunder og passord. 

			At Joanna og jeg har forskjellig oppfatning om bryllup, kommer ikke som en overraskelse. Når vi har forskjellig oppfatning om gluten, kommer vi til å ha forskjellig oppfatning om det meste. Vi har min måte å gjøre ting på (perfeksjonert i løpet av et langt og lykkelig liv), og så har vi Joannas måte å gjøre ting på. Det Ron kaller «London-måten». 

			Den aller første krangelen hadde vi omtrent førtifem sekunder etter at hun og Paul fortalte meg at de skulle gifte seg. Jeg ble begeistret, jeg mener, det var ganske kort tid etter at de hadde truffet hverandre, og man hører om alt mulig rart på Netflix, ikke sant, men jeg ble begeistret likevel. Paul er skjønn, overhodet ikke sånn som de mennene Joanna vanligvis dater, som stort sett later til å være mangemillionærer eller amerikanere. Ikke at jeg har noe imot verken mangemillionærer eller amerikanere, altså, langt derifra, se på George Clooney, for eksempel, men forandring fryder, og Paul er professor ved et universitet (bare Middlesex, men likevel). Og det å være professor er en jobb man kan ha hele livet, på en annen måte enn når man er fotballformann eller mangemillionær. 

			Men altså, den første krangelen. 

			Jeg hadde gitt Joanna en klem, og jeg hadde gitt Paul en klem, og jeg spurte Joanna om det skulle være et stort bryllup, og hun sa absolutt ikke, nei, hun ville ha et lite og intimt bryllup, og jeg sa, jeg husker ikke ordrett, men noe sånt som: «Å, det var jo synd, men pytt», noe helt nøytralt, du kjenner jo meg, og hun sa: «Hvorfor er det synd?» Hun sa det veldig høflig, for Paul var der, men jeg skjønte at det brygget opp til bråk, så jeg tenkte, greit, nå bare glatter jeg over, og jeg sa: «Å, ikke hør på meg, jeg tenkte bare, siden du er en eldre brud, er det sikkert mange som vil ha lyst til å komme», og hun sa, fortsatt behersket: «En eldre brud?», og jeg tenkte, nå har du greid det, Joyce, og jeg sa: «Nei, ikke eldre, men når folk gifter seg i din alder, er det jo ofte det andre bryllupet deres, etter en skilsmisse», men jeg skjønte at ikke det heller hjalp. Her sa Paul et eller annet, men ingen av oss hørte etter, for vi visste at vi var på et veldig ømtålig punkt i diskusjonen. Joanna smilte (men ikke med øynene, det er sånn man merker det, ikke sant?) og sa det passet henne med et lite bryllup, og det var hennes bryllup, så da var det sånn det kom til å bli. Jeg så poenget hennes, men du vet hvordan jeg er, jeg hadde hodet fullt av brudepiker, og kjekke brudesvenner, og buketter og dans. Litt som Bridgerton, hvis du har sett den. Jeg så en stor forsamling av glade venner, som tørket tårer og ga meg komplimenter for hatten min. Jeg så Elizabeth, Ron og Ibrahim sammen med meg. Jeg skulle sitte på første rad; de skulle sitte bak meg, sånn at de kunne lene seg frem og fortelle meg hvor pen jeg var. Alt dette foregikk i hodet mitt mens jeg sa: «Du vet sikkert best. Det gjør du jo alltid, ikke sant?» Her ba Joanna Paul om å gå og lage en kopp te til oss. 

			Når det står skrevet på denne måten, ser jeg jo at jeg kunne ha håndtert det annerledes. 

			Joanna stilte seg helt inntil meg og sa hun ikke hadde tenkt å miste besinnelsen, for Paul hadde egentlig ikke sett henne miste besinnelsen før, og hun tenkte det antagelig var best å vente til de hadde vært gift i halvannet års tid før han så henne fly i flint (det var ikke riktig tidspunkt, men jeg hadde lyst til å si at der hadde hun helt rett. Første gangen Gerry så meg slippe raseriet løs, bodde vi i en fireroms i Haywards Heath, og jeg var gravid, så det var altfor sent for ham å få kalde føtter). Så sa hun at hun skulle ha et lite bryllup, uten noe mas, men med masse kjærlighet, og jeg sa – og jeg er klar over at jeg ikke skulle ha sagt noe i det hele tatt – at det ikke er noe mas med et stort bryllup, og at kanskje hun ikke tenkte helt klart, og da kom Paul inn og spurte hvor melken var, og begge to sa «i kjøleskapet», uten å ta øynene fra hverandre. 

			Jeg visste at hun hadde rett, altså, jeg gjorde virkelig det. Men jeg har gledet meg til bryllupet hennes siden før hun ble født, og jeg har spilt gjennom det i tankene så mange ganger, og det var derfor jeg var urimelig. Jeg skjønner det nå, men jeg skjønte det ikke da. Da Gerry og jeg giftet oss, hadde vi ikke råd til et stort bryllup. Det var en nydelig dag, men den var ikke akkurat storslått. Bare foreldrene våre, naboene fra nummer 17 (men ikke fra nummer 13, på grunn av en episode med en elektrisk hekksaks), Gerrys forlover fra jobben, noen av sykepleiervennene mine og to søskenbarn som hadde presset seg på. Vi spiste sandwicher på puben (separat rom) etterpå, og begge to var tilbake på jobb dagen etter. 

			Så jeg sa altså dette til Joanna. Jeg visste jeg var på defensiven, og tenkte at jeg kanskje kunne vinne litt tid hvis jeg nevnte Gerry. Og da bøyde hun seg frem og klemte meg, og hun sa: «Jeg forestiller meg så ofte at pappa følger meg opp kirkegulvet», og tja, det trengte ikke jeg å forestille meg, for jeg har forestilt meg det så mange ganger at det er blitt virkelig for meg, og jeg gjengjeldte klemmen, og jeg skjønte at livet ikke alltid kan være Bridgerton. 

			Så Joanna gråt og tenkte på faren sin, og jeg gråt og tenkte på ham, jeg også, og Paul kom inn igjen med to kopper te og sa: «Jeg fant ikke sukkeret, heller, men jeg turte ikke å spørre», som er akkurat det Gerry ville ha sagt, og da gikk det opp for meg at jeg ikke brydde meg om hvorvidt bryllupet ble stort eller lite, jeg brydde meg bare om den vakre datteren min og denne skjønne mannen. Men, lite eller ikke, Joanna kunne ikke hindre meg i å kjøpe en ny hatt. 

			Paul ga oss teen og hvert vårt papirlommetørkle, og jeg sa til Joanna at jeg var glad i henne, og hun sa at hun var glad i meg, og Paul sa: «Sånn til neste gang, hvor er sukkeret?», og jeg sa skapet over mikroovnen, og Joanna spurte om det var smykker eller kokain i mikroovnen, eller kanskje en pistol, og jeg sa nei. Det har vært et stille år i så henseende. 

			Vi møtes selvfølgelig hver torsdag fremdeles, Elizabeth, Ron, Ibrahim og jeg, og vi går ut og inn hjemme hos hverandre daglig (ikke Elizabeth i samme grad – hun trenger litt mer tid på seg), men vi har klart å ligge unna alvorlig trøbbel en stund nå. 

			Jeg sa til Joanna at Elizabeth, Ron og Ibrahim kom til å bli så glade på hennes vegne, og at de kom til å forstå at det var et lite bryllup og at de ikke ville få noen invitasjon, og Joanna sa at selvfølgelig var de invitert, og jeg sa: «Det er altfor mye, et lite bryllup er et lite bryllup, og det er sikkert andre som må inviteres først», og da sa Joanna: «Mamma, når du sier du ønsker et ‘stort bryllup’, hvor mange gjester mener du?», og jeg sa: «Tja, rundt to hundre, det var antallet jeg så for meg», og hun lo. Hun sa at venninnen hennes Jessica (Jacinta? Jemima?) hadde åtte hundre gjester i sitt bryllup, i Marokko. 

			Og jeg spurte Joanna hva hun mente var et lite bryllup, og hun sa: «Rundt to hundre gjester, mamma.» 

			Så sånn er det. Joanna får det lille bryllupet hun alltid har ønsket seg, og jeg får det store bryllupet jeg alltid har ønsket meg. Noen ganger lønner det seg å være forskjellig fra barna sine. 

			Så spurte jeg om Bogdan og Donna kunne komme, og kanskje Chris og Patrice, og Joanna sa jeg ikke måtte dra det for langt, og at de kunne komme på festen etterpå, der det skulle være rundt fire hundre gjester. Det er jammen et lite bryllup, Joanna. 

			Uansett, bryllupsantrekket mitt er strøket og lagt frem på gjestesengen. Jeg går stadig inn og ser på det. Den nye hatten min ligger i en eske. Mark fra Robertsbridge taxiselskap har skaffet en minibuss for å kjøre oss til arrangementsstedet i morgen. Det er ikke en kirke, som det jo ville ha vært i drømmene mine, men et vakkert hus på landsbygda i Sussex, og det er faktisk mye vakrere enn en kirke ville ha vært, og det har lært meg at man ikke alltid må stole på drømmene sine. Eller at man må la andre få ha sine drømmer i stedet. 

			Så neste gang du hører fra meg, er jeg svigermor. Dessuten, Pauls far, Archie, er enkemann, i begynnelsen av åttiårene, med bart, og ser ut som han trenger noen til å ta vare på seg. Jeg ser på bordkartet at jeg er plassert ved siden av ham på hovedbordet. 

			For ja, det har vært lite trøbbel, men det har også vært lite kjærlighet. 

			Så skål for i morgen, og for kjærligheten, og for null trøbbel. 

			TORSDAG

			Elizabeth begynner å føle igjen. Akkurat hva hun begynner å føle, er hun ikke sikker på. Men det er noe der, og det er ikke bare brandyen. Hun er på vakt, men foreløpig aner hun ikke hvorfor. 

			Til venstre for henne hever Ron halvliteren mot Sussex-­solnedgangen. «Jeg har vært i mange bryllup, stort sett mine egne, men dette var det beste til nå. Skål for Joanna.» 

			«Skål for Joanna,» sier Ibrahim og hever whiskyglasset. Han hadde grått enda mer enn Joyce under seremonien. 

			«Og for Paul,» sier Joyce. «Ikke glem Paul.» 

			«Pokker til tale forloveren hans holdt,» sier Ron. 

			Forloveren. Elizabeth har tenkt på ham. 

			«Han var nervøs,» sier Joyce. 

			«Uansett,» sier Ron, «du kaster ikke opp. Det er ikke ditt bryllup, kompis.» 

			«Han tiltrakk seg oppmerksomhet,» bekrefter Ibrahim. 

			Selv før den beklagelige spyingen var det et eller annet ved mannen. Var det det Elizabeth hadde følt? Hun er brennsikker på at han så på henne en gang. Bare et blikk, men med overlegg. 

			«Hva synes du om alt sammen, Elizabeth?» spør Ibrahim. 

			Elizabeth tenker seg om en stund og får frem et lite smil. Smilet er ekte, det vet hun, og hun vet at det en dag kommer til å bli større. «Det var strålende – de så veldig lykkelige ut. Og Joyce ser veldig lykkelig ut.» 

			«Hun har en halv flaske champagne innabords,» sier Ron. 

			Joyce hikker svakt. De fire vennene betrakter solnedgangen i taushet, de har steinterrassen til det storslåtte huset helt for seg selv. Innefra høres musikk og latter. 

			Elizabeth ser på vennene sine og tenker på Stephen. Joyce legger merke til det – Joyce legger merke til alt – og legger hånden på armen hennes. 

			«Takk for at du ble med, Elizabeth,» sier Joyce. «Jeg vet det fortsatt er tøft.» 

			«Tullball,» sier Elizabeth, klar til å kaste seg ut i et foredrag om selvoppholdelse. Men Joyce har rett: Det er fortsatt tøft. Nesten umulig, faktisk. Hun tar en ny slurk av brandyen og ser ned. «Tullball.» 

			Elizabeth snur seg idet Joanna kommer gående ut på terrassen via en tofløyet dør. «Jeg lurte nok på hvor det var blitt av dere. Hva driver dere med? Setter skudd?» 

			Ron reiser seg og klemmer henne. «Trengte bare fem minutter i fred og ro. Hvordan går det med forloveren?» 

			«Nick?» sier Joanna. «Han får i seg litt væske.» 

			Nick, det var det han het. Nick Silver. 

			«Og duken?» spør Ibrahim. 

			«Ødelagt,» sier Joanna. «Det blir trukket fra deposi­tumet. Nå, hvem vil være med og danse? Mamma? Alle vil danse med deg. De synes visst du er sjarmerende.» 

			«Jeg er sjarmerende,» sier Joyce, så hikker hun igjen. «Det er meg du har det fra.» 

			Ron hjelper Joyce opp på beina. «Kanskje faren til Paul har lyst til å danse, Joyce?» 

			«Ikke interessert,» sier Joyce. 

			«Tja,» sier Ibrahim, «du hadde hånden på kneet hans under hele middagen.» 

			«Jeg ønsket ham velkommen i familien,» sier Joyce. 

			«Den var ny,» sier Ron og tømmer i seg halvliteren. 

			«Og Ibrahim,» sier Joanna. «Jeg lurte på om du ville danse med meg?» 

			«Det skal være meg en glede,» sier Ibrahim og reiser seg. «Hva vil du danse? Foxtrot? Quickstep?» 

			«Hva enn du klarer til ‘Like a Prayer’ av Madonna,» sier Joanna. 

			Ibrahim nikker. «Vi improviserer.» 

			Nå har alle reist seg, og de begynner å gå mot døren. Men Elizabeth blir sittende. Joyce legger hånden på skulderen hennes. 

			«Kommer du?» 

			«Ti minutter,» sier Elizabeth. «Kos deg, du.» 

			Joyce gir skulderen hennes en klem. Så mild Joyce har vært mot henne etter at Stephen døde. Ingen formaninger, ingen prekener, ingen tomme ord. Nærvær når hun fornemmet at det var ønsket; fravær når hun skjønte at Elizabeth trengte litt tid. Ron har bidratt med klemmer; Ibrahim, den store psykiateren, hadde prøvd å gi henne små puff i den tro at hun ikke la merke til det. Men Joyce? Elizabeth hadde alltid visst at Joyce var i besittelse av en emosjonell intelligens hun selv manglet, men den rene og skjære taktfullheten hun hadde utvist det siste året, var bemerkelsesverdig. Gjengen forsvinner inn gjennom døren, og Elizabeth er alene igjen. 

			Igjen? Elizabeth er alltid alene nå. Alltid alene, og aldri alene: Slik var sorgen. 

			Solen er gått ned bak South Downs. Alltid alene, men aldri alene. Elizabeth kjenner at sansene vekkes igjen. Men hva er det? 

			Fra alleen nedenfor terrassen til venstre for seg hører Elizabeth en lyd. En mann dukker frem fra bak en høy eik og begynner å gå mot henne. 

			Så det var det, altså: Det var noen der ute i halvmørket. Det var sansen som ble vekket til live igjen. Da han går opp steintrappen til terrassen, kommer den nå velkjente skikkelsen til Nick Silver, forloveren, inn i lyset. Han nikker mot stolen ved siden av Elizabeth. 

			«Kan jeg sette meg?» 

			«Selvfølgelig,» sier Elizabeth. Hun hører huiing innefra huset. Det er nok Ibrahim som danser, ja. Nick setter seg. 

			«Det er du som er Elizabeth,» sier Nick. «Og det vet du jo.» 

			«Er redd for det,» sier Elizabeth. Hun ser med lettelse at Nick har skiftet skjorte. «Har du noe på hjertet, Mr. Silver?» 

			Han nikker. Ser opp mot himmelen, og deretter på Elizabeth igjen. «Det har seg sånn at noen prøvde å drepe meg i dag tidlig.» 

			«Jeg skjønner,» sier Elizabeth. Noe starter med et rykk inne i henne. Det siste året har hjerteslagene føltes som en maskin, en mekanisk pumpe som holder henne i live mot hennes vilje, men nå føles de levende. «Er du sikker?» 

			«Helt sikker,» sier Nick. «Vet man, så vet man, ikke sant?» 

			«Og du har bevis?» spør Elizabeth. «Mange i din generasjon har det med å overdramatisere.» 

			Nick holder opp telefonen. «Jeg har bevis.» 

			Elizabeth begynner å føle en velkjent dragning. Skal hun velge tryggheten mens hun ennå kan? 

			«Er det noen som har en god grunn til å drepe deg?» spør Elizabeth. Hun velger ikke det trygge, selvfølgelig gjør hun ikke det. Hvor i all verden skulle hun finne trygghet nå? Det finnes ikke fotfeste noen steder lenger. 

			Han nikker. «Jepp. Veldig god grunn. For å være ærlig.» 

			En sti blir ryddet i Elizabeths hode: Det er et gammelt tråkk overgrodd av ugress, men det er der. «Vet du hvem det er?» 

			«Dette er bare mellom deg og meg?» sier Nick. «Jeg kan stole på deg?» 

			«Det er opp til deg å svare på, Mr. Silver,» sier Elizabeth. «Ikke meg.» 

			Mannen skjelver, på en varm kveld. «Jeg kan gi deg noen navn, ja.» 

			«Er det mer enn én person som ønsker å drepe deg?» sier Elizabeth, med hevet øyebryn. «Men du virker jo ganske harmløs?» 

			«Takk,» sier Nick. 

			«Hvorfor kommer du til meg?» spør Elizabeth. «Og ikke, tja, våre gode venner i politiet?» 

			«Jeg bare …,» begynner Nick. «Jeg vil ikke gå til politiet, av mange grunner, og jeg har hørt Paul snakke om deg. Ditt gode navn og rykte.» 

			«Han har sikkert overdrevet,» sier Elizabeth. Det er fort gjort å glemme at man har et godt navn og rykte. 

			«Jeg bare lurte på en ting,» sier Nick og ser på henne med en frykt hun har sett så mange ganger opp gjennom årene. Frykten til en mann som står med én fot utfor stupet. «Hvis jeg forteller deg alt, kjenner du noen som kan hjelpe meg da?» 

			Elizabeth hadde vært klar til å takke nei til dette bryllupet. Å bli hjemme og lese. Å sitte og se bort på stolen til Stephen. Å straffe seg selv. Men hun takket ja i stedet. Noe sa henne at det var på tide å komme i gang igjen. Hun hadde trodd det kanskje var utsikten til å se kjærlighet på nært hold, men nei, det var noe mye bedre enn som så. Det var en forlover med en drapstrussel. 

			Trøbbel er akkurat som kjærlighet: Det dukker opp når tiden er inne. Og nå var hun altså her i bryllupet. 

			Kjenner hun noen som kan hjelpe ham? Elizabeth ser på Nick, tar hånden hans og nikker. 

			«Ja, Mr. Silver, det gjør jeg.» 

			«Og hvis det er vektere der?» spør Connie Johnson og tar en bit av sjokoladecroissanten. 

			«Da dreper man dem?» spør Tia. 

			Connie nikker, tankefullt. Altså, det høres ikke helt urimelig ut. Ikke noe hun ville gjort, men ingen kan beskylde Tia for ikke å ha tenkt igjennom tingene. Hun prøver å imponere. 

			«Eller tar familien som gisler?» tilføyer Tia, håper tydeligvis hun har svart riktig. 

			Hele denne greia hadde vært Ibrahims idé. Det gikk kanskje ikke helt som han hadde planlagt, men det kunne jo ikke Connie lastes for, eller hva? 

			Mens hun fremdeles satt i Darwell fengsel, før den «beklagelige» rettssaken som ble kjent ugyldig og hennes påfølgende løslatelse, hadde Ibrahim kommet med et forslag. «Du må gi noe tilbake til samfunnet, Connie,» hadde han sagt. Det oppsto en kort diskusjon, der Ibrahim hadde måttet klargjøre at han ikke mente at hun skulle gi tilbake noen penger, eller annen eiendom hun kunne ha kommet over i sin lange og fruktbare karriere. Han hadde ment å hjelpe noen som var dårligere stilt enn henne selv – «Ikke hjelpe dem med penger, slapp helt av» – og forklart hvorfor han trodde at Connie ville bli en utmerket veileder for noen av de yngre innsatte i Darwell. «Formidle litt visdom,» sa Ibrahim, «noen livserfaringer.» Han lovet at det ville gjøre henne godt. 

			Hun kjente Tia Malone fra kunsttimene, der ungjenta var blitt fersket i å stjele lim. Hun gikk bort til henne i lunsjen en gang, og de begynte å skravle. Ibrahim hadde vært henrykt over denne utviklingen og spådde at Connie kom til å få stort utbytte av relasjonen. 

			«Femti tusen pund til deg,» sier Tia. «Og femti til meg.» 

			Connie tar en liten slurk av flat white-en. Til sammen hadde hun sittet sju måneder i varetekt i Darwell, etter den uheldige affæren på Fairhaven pir med kokainen og de døde fyrene hun har glemt hva heter. Det var ikke så ille som det kunne ha vært. Som følge av kontaktene hennes på utsiden, var hun den eneste kvinnen i hele fengselet med pilatesapparat og Netflix-abonnement. 

			«Jeg kan tjene femti tusen pund ved å ta en telefon,» sier Connie. «Jeg trenger ikke å bli innblandet i dette.» 

			«Vær så snill,» sier Tia. «Det blir gøy, jeg lover. Og du sa jeg måtte drømme drømmen min.» 

			Sant nok, hun hadde sagt det til Tia. På det første møtet deres. Hun likte Tia veldig godt, likte ambisjonene hennes. Tia hadde startet sin kriminelle løpebane med å stje­le Rolexer fra rike turister i West End. De pleide å være fire stykker på sykler, tråklet seg inn og ut av trafikken, plukket seg ut ofre. Så fort truslene var avsagt og Rolexen var stjålet, forsvant de ned en sidegate og var i trygghet i Vauxhall før den første sirenen lød. Tia var den eneste jenta i gjengen og holdt alltid kjeft under tyveriene for å skjule nettopp det. Til slutt ble hele gjengen tatt etter at et matbud, som må ha vært på jakt etter en medalje eller noe, fulgte etter dem tilbake til den kommunale boligblokken og ledet politiet til skjulestedet deres. Selv da pågrep de bare tre gutter og oppga letingen etter den fjerde gutten, som var forduftet. 

			«Men hundre tusen pund, Tia,» sier Connie. «Hva har jeg lært deg? Du kan vel drømme større enn det?» 

			Connie måtte innrømme det: Hun likte å være veileder. Tia fortsatte med tyveriene fra sykkelsetet en stund, med tre nye gutter på slep nå, et nytt menneskeskjold, men hun fikk snart en åpenbaring. En sånn type åpenbaring Connie beundret. 

			Det er grunnen til at de fortsatt treffes en gang i uken, vanligvis i Fairhavens nyeste vegankafé, Kli-Kokos. Det er nå flere vegankafeer i Fairhaven enn det er ikke-vegankafeer, men til tross for den iherdige gentrifiseringen av byen, gleder det Connie at etterspørselen etter kokain er stadig like stor. 

			«Større enn hundre tusen pund?» spør Tia. Foran henne ligger en havrekake med kokos. 

			«Fortell meg hva du fant ut,» sier Connie. «På sykkelraidene dine?» 

			«Du vet hva jeg fant ut,» sier Tia. 

			«Ja,» sier Connie. «Men si det likevel.» 

			Dette var en teknikk hun hadde stjålet fra Ibrahim. Ibrahim pleide å få Connie til å lytte til seg selv. Han visste i hvilken retning han ønsket hun skulle gå, men hun måtte finne sin egen vei. Hvis man finner sin egen vei et sted, kan man gå tilbake når man selv vil. Det var i alle fall Ibrahims tanke, men sikkert bare tull. 

			«Noen kjøpte en Rolex i en butikk,» sier Tia. «En gull­smed i Knightsbridge som vi holdt øye med. Og så fulgte jeg og vennene mine etter dem, stjal klokken og solgte den.» 

			«Og?» sier Connie, fisket etter mer. Det var irriterende når Ibrahim gjorde dette, men det var ikke irriterende når hun gjorde det. Ibrahim er i et bryllup i dag. Han sendte henne et bilde. Connie har veldig lyst til å gifte seg. Kanskje hun skal gjøre noe med det? Det hun virkelig trenger, er en Tinder-app for kriminelle. Alle kunne bruke det nyeste politibildet sitt. 

			«Og,» sier Tia, «vi gjorde det kanskje femten, tjue ganger. Sykle opp dit, se seg ut et offer, rane vedkommende, ta en risiko, sykle tilbake. Femten eller tjue tyverier, femten eller tjue sjanser for å bli tatt. Bra kardio, men høy risiko.» 

			«Så da tenkte du?» Ron, bestekompisen til Ibrahim, var med på bildet. Connie har lovet at hun ikke skal drepe ham, selv om han medvirket til at hun ble arrestert. Vi får se. Connie gir ikke så lett slipp på nag. Noen ganger tenker hun at hun rett og slett ville bli tatt av vinden om det ikke hadde vært for alt naget hun gikk og bar på. 

			Tia spiser opp resten av kokoshavrekaken. «Så da tenkte jeg at de har jo kjøpt disse klokkene i den samme butikken alle sammen. Så hvorfor ikke bare rane butikken i stedet? Stjel alle femten klokkene på én gang. Samme utbytte, men bare én mulighet for å bli tatt.» 

			Connie nikker. Det blir sagt mye nedvurderende om unge mennesker, men Tia tenker logisk og smart. Hun er handlekraftig, hardtarbeidende. Men hun er fortsatt nødt til å sette planen ut i livet. Er nødt til å finne ut av det selv. 

			«Og ulempen ved den fremgangsmåten?» Ærlig talt, innimellom høres hun faktisk ut som Ibrahim. Hun var i et møte forrige torsdag der en kokainimportør var blitt skutt i beinet, og Connie hørte seg selv si: «Smerten er midlertidig, men leksen du lærer av smerten, varer livet ut.» Dette har hun ikke fortalt til Ibrahim, for selv om han ville vært stolt over å bli sitert, misliker han fortsatt forretningene hennes. 

			«Det krever mer planlegging, sikkerheten vil være høyere og etterforskningen vil være grundigere etterpå,» sier Tia. «Men jeg liker det. Jeg liker planleggingen. Det er den delen jeg koser meg med.» 

			«Og funket den? Den nye planen?» 

			«Som en drøm,» sier Tia. «Helt til vi ble tatt.» 

			«Men du ville ha blitt tatt uansett,» sier Connie. «For et eller annet. På et eller annet tidspunkt. Yrkesrisiko. Kan like gjerne bli tatt for noe stort. Men fortsett. Hva lærte du? Hva er den nye planen din?» 

			«Jeg har lært leksen min,» sier Tia. «Denne gangen, når alarmen går av, har jeg to minutter. Ikke et sekund mer. Spiller ingen rolle om kronjuvelene ligger i monteren ved siden av, når de to minuttene er ute, stikker jeg.» 

			Connie nikker. «Er det det du har lært?» 

			Tia ser på henne, på samme måte som Connie har sett på Ibrahim utallige ganger. Tia vet det er et lurespørsmål. Hun vet hun skulle ha lært noe annet, og hun er smart nok til å prøve å finne ut hva. 

			«Så,» sier Tia, tenker på stående fot. Eller, hun tenker faktisk mens hun sitter på en ukomfortabel trekrakk. «Før stjal jeg én og én Rolex.» 

			«Mm-hmm,» sier Connie. 

			«Og så innså jeg at alle sammen var kjøpt i den samme butikken, så jeg kunne bare dra til butikken og stjele femten på én gang.» 

			«Og så?» En mor triller en barnevogn forbi kafévinduet og kikker inn. Hva ser hun, undrer Connie. En lyshåret kvinne i en dyr buksedress som sitter sammen med en svart tenåring og skravler. Hun vet ikke at Connie faktisk er i ferd med å forandre livet til Tia, her og nå. 

			«Og så …» Tia prøver å vinne tid. 

			«Jeg sa det til deg, Tia,» sier Connie, «drøm drømmen din. Hundre tusen pund er ingenting.» 

			«Og så …,» sier Tia igjen, mens hjernen skroller igjennom svar, helt til den omsider finner det rette. «Hvor får butikkene Rolexene fra?» 

			Bingo. 

			Tia tenker gjennom dette. «Den butikken i Fairhaven som jeg har lyst til å rane, har femten Rolexer. Men det er sikkert en butikk i Lewes som har femten til. Og en butikk i Brighton som har enda femten. Og de kommer fra et sted alle sammen.» 

			«Ja, man skulle jo tro det, ikke sant,» sier Connie. Hun skjønner hvorfor Ibrahim har så stor glede av jobben sin. Følelsen man får når man gjør et gjennombrudd. 

			Tia nikker ivrig nå, nyter arbeidet som skjer i hjernen hennes. «Et lager, et eller annet sted i nærheten av havnen – jeg kan finne det ut, jeg kan finne det ut. Og da kommer vi ikke til å tjene hundre tusen pund – vi kommer til å tjene en million pund. I ett sveip.» 

			«Men det er vanskelig å rane et lager,» sier Connie. 

			«Vanskelig å rane noe som helst,» sier Tia. «Så hvis man skal rane noe –» 

			«Må man gjøre det stort,» sier Connie. «Ok, jeg er med.» 

			Tia smiler strålende og drar en notisbok opp av sekken. Connie ser på sekken. Hun skal vedde på at Tia har hatt den siden hun gikk på skolen. Har hatt den med på eksamen på ungdomsskolen, har svingt den henslengt over skulderen mens hun har snakket med gutter på busstoppet. Og se på henne nå. 

			«Først og fremst trenger vi en gjeng,» sier Tia og noterer i boken sin. «Folk vi kan stole på.» 

			For en glød Connie føler. Det skal Ibrahim ha. Når han har rett, har han rett. 

